text: Путин и Берлускони се разходиха по крайбрежната алея на Ялта - Russia Beyond България
  Путин и Берлускони се разходиха по крайбрежната алея на Ялта
  Посещението на бившия премиер Силвио Берлускони в Крим ще позволи на европейците най-накрая да се убедят в историческия избор на кримския народ, смята вицеремиерът на полуострова
  Руският президент Владимир Путин и бившият италиански премиер Силвио Берлускони се разходиха по крайбрежната алея на Ялта и разговаряха с туристи.
  По време на разходката хората на алеята посрещаха руския президент с аплодисменти и викове "Ура!" "Браво!" и "Ние сме с вас!", предава РИА Новости.
  Путин се ръкува с няколко туристи и се снима заедно с децата. Един от гражданите на крайбрежната алея на Ялта се обърна към руския президент с молба да се присъедини към кампанията за защита на паркове в града.
  "Добре, задължително ще се присъединя", каза с усмивка президентът на РФ.
  Бившият министър-председател на Италия Силвио Берлускони пристигна в Крим на частно посещение, на полуострова той се срещна с руския президент Владимир Путин.
  Путин и Берлускони поднесоха цветя на Мемориала на загиналите в Кримската война войници на Кралство Сардиния в подножието на планината Гасфорт, където се намира италианското военно гробище. Путин и Берлускони посетиха също Масандра и Ливадия.
  Посещението на бившия премиер Силвио Берлускони в Крим ще позволи на европейците най-накрая да се убедят в историческия избор на кримския народ, заяви пред РИА Новости вицепремиерът на Крим Руслан Балбек.
  "След посещението в Крим на френските парламентаристи и на такъв авторитетен и влиятелен италиански политик като Силвио Берлускони, можем смело да кажем, че прозорецът към Европа за руския Крим е отворен. Това посещение ще помогне да бъдат разсеяни всички митове и антикримската пропаганда, които поставят под съмнение желанието на хората на Крим да живеят във велика Русия", каза Балбек.